Elkezdődött a dohány betakarítása, gyengébb termésre számít az ágazat | Hír.ma
Szerző: Ancsy itt: Gazdaság 2020.07.29 10:29
Próbára tette az idei év szélsőséges időjárása a hazai dohányültetvényeket, emiatt a tavalyinál várhatóan gyengébb minőségű és kevesebb lesz a termés - hangzott el egy szakmai rendezvényen a Szabolcs-Szatmár-Bereg megyei Ófehértón. A Dofer Dohányfermentáló Zrt. által a termelők, a felvásárlók és a gyártók képviselői számára rendezett ültetvényszemlén Bényei Illés, a Magyar Dohánytermelők Országos Szövetségének (Madosz) elnöke az MTI-nek elmondta, a március elején kezdődött magvetést a koronavírus-járvány miatti munkaerőhelyzet befolyásolta negatívan, később pedig az időjárási szélsőségek okoztak komoly fennakadásokat a termelésben.
A dohány fejlődésének a kora nyári, viszonylag hideg időjárás sem kedvezett, majd a júniusban érkezett melegebb és csapadékosabb idő miatt szenvedtek kisebb-nagyobb belvíz- és jégkárt az össztermést nagyobb részben adó szabolcsi-nyírségi ültetvények, egyes területeken még homokverés is pusztította a dohányt - sorolta az érdekvédelmi szövetség vezetője.
Valamennyi területen elkezdődött a dohány betakarítása, a dohánylevelek beltartalma nem megfelelő, bár ezen a tápanyag-utánpótlással még javíthatnak a gazdák - mondta. A gazdák a művelési munkák során szembesültek azzal, hogy a járvány miatt kétszeresére emelkedett a növényvédő szerek ára, nehézkes volt a beszerzésük, emellett továbbra is problémát jelent a termelőknek a kézimunka-igényes dohányhoz szükséges megfelelő munkaerő alkalmazása. A krónikussá vált munkaerőhiány miatt még tavaly több termelő csökkentette a termőterületet, vagy megszűntette a termelést - jegyezte meg a Madosz elnöke.
Füzi Csaba, a sátoraljaújhelyi dohánygyárat tulajdonló Continental Dohányipari Zrt. vezérigazgatója megerősítette, a szélsőséges időjárásra nem lehetett felkészülni, vannak szép ültetvények és gyengébb területek is, így akár egy közepes termés "benne van" az évjáratban. A kedvezőtlenebb termelési helyzet ellenére megvan a piaca a magyar dohánynak, a dohánygyár fel tudja majd használni az utolsó gramm megtermelt dohányt is - tette hozzá.
gazdaság Dofer Dohányfermentáló növénytermesztés dohány betakarítása termés ágazat